
בבית הדין הצבאי לערעורים

בפני:

אלופה      אורלי        מרקמן      –               הנשיאה
תא"ל         נועה           זומר       –   המשנה לנשיאה
                                אל"ם         מאיר       ויגיסר      –                    שופט

בעניין:

X/XXXXXXX רס"ב מ' ל'  – המערער (ע"י ב"כ, עו"ד אדי נוז)

נ ג ד

התובע הצבאי הראשי – המשיב (ע"י ב"כ, סרן סוניה פוקס, קמ"ש דניאל אבבה)



ערעור על הכרעת דין של בית הדין הצבאי המחוזי במחוז שיפוטי המרכז שניתן בתיק מרכז ת"פ 67404-12-24 (סא"ל אנסטסיה סורז'נקו – אב"ד, רס"ן ארין כהן מנטל – שופטת, רס"ן אנדריי יודוביץ' – שופט) ביום 28.7.2026. ערעור ההגנה נדחה.



פ ס ק - ד י ן

רקע 
1. המערער, רס"ב מ' ל', הורשע לאחר שמיעת ראיות, ביום 28 ביולי 2025, בעבירות של נהיגה בשכרות, לפי סעיפים 62(3), 64ב(א)(3) יחד עם סעיף 39א לפקודת התעבורה [נוסח חדש], נהיגה במהירות העולה על המותר לפי תקנה 54(א)(1) לתקנות התעבורה, תשכ"א-1961 והתנהגות שאינה הולמת, לפי סעיף 130 לחוק השיפוט הצבאי, התשט"ו-1955. הוא זוכה מעבירה של נהיגה בקלות ראש, לפי סעיף 62(2) לפקודת התעבורה. ביום 14 ביוני 2026, כיבד בית הדין המחוזי את ההסכמה שאליה הגיעו הצדדים בעניין העונש, והטיל על המערער שלושה חודשי מאסר בפועל בעבודה צבאית, לצד עונשי מאסר מותנים, 28 חודשי פסילה בפועל של רישיונות הנהיגה, הצבאי והאזרחי, וקנס בסך 1,500 ש"ח. ההגנה לא השלימה עם הרשעתו של המערער, ומכאן הערעור. 

כתב האישום וגדר הכפירה
2. בכתב האישום נטען, כי ביום 29 באפריל 2024, נסע המערער ברכבו הצבאי בכביש 4 מהפארק הלאומי באשקלון אל עבר ביתו שבבת-ים ועמו ברכב שני נוסעים נוספים. לפני כן, שתה מספר בקבוקי בירה - האחרון שבהם כרבע שעה טרם תחילת הנסיעה. בשעה 14:51 בקירוב, עוכב המערער על ידי שוטר משטרת ישראל, כאשר מהירות נסיעתו הייתה 127 קמ"ש לאחר הפחתה, דהיינו עלתה ב-37 קמ"ש על מהירות הנסיעה המותרת בכביש. בדיקה העלתה, שבגופו נמצא אלכוהול בריכוז של 977 מיקרוגרם לליטר אוויר נשוף. 
3. בפרט האישום (שממנו זוכה), שייחס לו עבירה של נהיגה בקלות ראש, נטען כי בעת שנהג בשכרות כאמור והתבקש לעצור בשולי הדרך לבדיקה, סטה עם הרכב הצבאי שמאלה לכיוון מעקה הבטיחות, והיה כפסע מפגיעה בו, ולאחר מכן סטה ימינה, אל עבר נתיב נסיעה אחר. עוד נטען, כי בעשותו את כל המתואר כאן, בהיותו נגד בצה"ל בדרגת רס"ב, התנהג באופן שאינו הולם את דרגתו ומעמדו בצבא.
4. המערער לא הכחיש כי נהג ברכב באותו מועד ואף אישר כי שתה מספר בקבוקי בירה לפני הנסיעה כמפורט בכתב האישום, אך טען נגד אופן הפעלתו של המכשיר לבדיקת ריכוז האלכוהול בגופו (ה"ינשוף"). כמו כן, הכחיש כי נדף מפיו ריח של אלכוהול וכי נכשל בבדיקת המאפיינים, כפי שנטען נגדו. עוד כפר בכך שנסע במהירות המצוינת בכתב האישום והעלה טענות נגד מיומנות השוטר שהפעיל את מכשיר המדידה. לדבריו, נבהל מהופעתו של השוטר, שהגיח מאחוריו וכרז לו במפתיע ולכן סטה מהנתיב סטייה קלה.

עיקרי הכרעת דינו של בית הדין קמא
5. הכרעת הדין מבוססת על עדויות השוטרים שפרטו את האופן שבו הפעילו את מכשירי המדידה - הממל"ז למדידת המהירות וה"ינשוף" למדידת השכרות. בכל פרק, נפרט בשלב הראשון את קביעות בית הדין לגבי מהימנות העדים ובדיקת התקינות של מכשיר המדידה, ובשלב השני נעסוק בממצאיו בנוגע לאופן ביצוע הבדיקה. 


נהיגה במהירות העולה על המותר
6. בית הדין המחוזי קבע כי הוכחו תקינותם של תהליכי הכיול והביקורות של מכשיר הממל"ז. בבסיס קביעה זו, עמדה התרשמותו החיובית של בית הדין מעדויותיהם של השוטרים, שהעידו לפניו על המסמכים שערכו - רס"ל עזאם, שהעיד על בדיקת התקינות היומית שביצע במכשיר ביום האירוע, 29 באפריל 2024 (דוח כיול - ת/8); רס"ב מדמון, שערך ביום 28 באוגוסט 2023 את תעודת עובד הציבור המאשרת את הליך הכיול השנתי של המכשיר (ת/16), והעיד כי חתם על התעודה רק לאחר שווידא כי התמלאו כל השלבים בבדיקת הכיול, ללא פגמים, קשיים או תקלות, ומצא שהמכשיר תקין; ורס"ם כהן, שערך את תעודת עובד הציבור "ביקורת תקופתית של מכשיר הממל"ז" ביום 18 בפברואר 2024 (ת/18), העיד על שלבי הבדיקה החצי שנתית שנמצאה תקינה והסיר חשש לפגמים או סטיות מההליך התקין. אומנם, על גבי ההעתק של תעודת עובד הציבור, כפי שהוגש כראיה, לא התנוססה חתימתו, אך הוא הבהיר כי לפני שהגיע לדיון בדק פיזית את מסמך המקור בקלסר הטפסים שבמעבדה ווידא כי הוא זהה להעתק וכולל את חתימתו. בית הדין קיבל את הסברו של העד, כי תקלת סריקה ממוחשבת הביאה להשמטת החתימה מהעתק הטופס, ונדחתה הטענה כנגד קבילות המסמך. 
7. בשלב השני, קבע בית הדין כי הוכח בפניו שרס"ל עזאם מדד במיומנות את מהירות הנסיעה של המערער. פורט, כי על פי דוח הפעולה למדידת המהירות שערך העד (ת/6), היה קו ראיה נקי מהפרעות פיזיות בין המפעיל לבין הרכב; ההפעלה נעשתה כלפי רכב המטרה, שכל חלקיו גלויים לעיני המפעיל; מרגע זיהוי רכב המטרה, נקודת הכיוון האדומה הייתה מכוונת לאזור מרכז רכב המטרה, עד לקבלת צליל אישור מדידה; נשמר קשר עין רצוף בין העד לבין הרכב עד לעצירתו; טווח גילוי רכב המטרה היה תקין; ותנאי מזג האויר היו טובים (ללא גשם או ערפל). הובהר, כי הפרטים בדוח הפעולה מולאו באופן ממוחשב, ביום האירוע, שעות בודדות לאחר עיכוב המערער, והם נתמכים בראיות האחרות, כגון התיעוד מתוך מצלמת הגוף של העד, תדפיס בדיקת הינשוף ואמרותיו של המערער. 
8. צוין, כי "כלל הקפאת הזכירה שבעבר" מאפשר לתת משקל מלא למסמכים שערכו עדים "כחלק מפעילותם השוטפת, ואשר הם נדרשים להעיד עליהם בדרך כלל זמן רב לאחר עריכתם... ועדותם מתמצית לאישור טיבו של המסמך ודרך עריכתו" (בג"ץ 3209/06 שורפי נ' בית המשפט המחוזי בתל אביב (17.4.2006); ע"ת 1/20 רס"ן חג'ג' נ' התובע הצבאי הראשי (2020)). בהתאם לכך הובהר, כי רס"ל עזאם וכך גם רס"ם דיין (אליו נתייחס בהמשך) ערכו את המסמכים, שאינם חסרים או לוקים בפגם אחר, במסגרת תפקידם ופעילותם השוטפת, סמוך להתרחשות האירועים ועמדו על כך שתוכן המסמכים משקף את העובדות כהווייתן. מטבע הדברים, העדים לא זכרו את האירועים, ותשובותיהם בחקירה הנגדית התבססו על הכתוב בדוחות, ולכל היותר הן היו מסקנות מסתברות. אף שתשובות מסוימות, שהשיב רס"ל עזאם לשאלות ההגנה עוררו תמיהה (כגון, כאשר לא הסכים להעריך את זמני הנסיעה), צוין כי הן אינן נוגעות לשאלות שבמחלוקת. תשובות אלו, לא הפחיתו מהתרשמותו החיובית של בית הדין ממהימנותו ומקצועיותו של רס"ל עזאם ומרצונו לדייק ככל הניתן בדבריו. על כן, נקבע כי יש לתת משקל מלא לדוח הפעולה שערך העד ואין מקום לקבל את טענת ההגנה, כי ייתכן שהמערער ביצע עקיפה בזמן המדידה, כך שהמכשיר כוון אל רכב אחר. הוטעם עוד, כי ההגנה לא העלתה טענות לסטייה מהנהלים הקובעים את אופן הפעלת המכשיר. 
9. בית הדין הדגיש, כי המערער לא חלק על התיאור העובדתי העולה מהמסמכים שהוגשו באמצעות העדים, לא באמרותיו במשטרת ישראל ובמצ"ח ולא בעדותו בבית הדין. כשנשאל באמרתו במשטרת ישראל, מדוע נסע במהירות העולה ב-40 קמ"ש על המותר, השיב: "אין לי הסבר אולי לא שמתי לב", וכששוב נשאל על כך במצ"ח (בתאריך 30 באפריל 2024) השיב: "אני זוכר שהייתי במהירות 107 קמ"ש בערך". בעדותו בבית הדין, לא חזר בו מן האמור, אלא רק טען כי אינו זוכר את המהירות המדויקת שבה נסע, ומכאן שהודאותיו בחקירה שלפיהן נהג במהירות העולה על זו המותרת, תומכות בראיות התביעה. 

נהיגה בשכרות 
10. בבסיס הרשעתו של המערער בפרט האישום של נהיגה בשכרות, עמד שילוב של ראיות. ראשית, המערער נכשל בבדיקת המאפיינים שנערכה לו בתחנת המשטרה, שכן נדף ממנו ריח של אלכוהול, הוא התנדנד, לא הצמיד עקב לאגודל, חרג מקו ההליכה, ובמבחן הבאת האצבע לאף - השתמש ביד הלא נכונה ולא עצם את עיניו. שנית, בדיקת השכרות במכשיר הינשוף העלתה כי בגופו מצוי אלכוהול בשיעור של 977 מיקרוגרם לליטר אוויר נשוף. ושלישית, המערער מסר באופן עקבי בחקירותיו במצ"ח ובמשטרת ישראל כי שתה שלושה עד ארבעה בקבוקי בירה החל משעות הבוקר ועד כרבע שעה לפני נסיעתו (ת/1 ות/10 בהתאמה). 
11. להוכחת תקינותו של המכשיר, העידו בפני בית הדין המחוזי רס"ב קסטרו, טכנאי במעבדת מכשור אכיפה, שערך את טופס הביקורת התקופתית למכשיר הינשוף ומצא כי הוא תקין; ורס"ם מיכלסון, אשר ערכה את הליך הכיול החצי שנתי למכשיר הינשוף (תעודות עובד הציבור, שנערכו ביום 4 במארס 2024, סומנו ת/15 ות/17 בהתאמה). בית הדין התרשם לטובה מעדויותיהם ונקבע כי הותירו רושם מקצועי ומהימן. נקבע כי תהליך ביצוע הבדיקות היה סדור וכלל שלבים ברורים והדרגתיים שהשלמתם היא תנאי להפקת תעודת עובד הציבור.
12. נדחתה טענת ההגנה, כי נשללה ממנה האפשרות האפקטיבית לבחון את תקינותו של מכשיר הינשוף, משום שלא הועברו אליה מראש המסמכים המוזכרים בתעודות עובד הציבור: "כרטיס המכשיר", "דוח הכיול" ו"טופס ביקורת תקופתית". הודגש, שבגדר הכפירה לא הועלו טענות בעניין תקינותו של המכשיר, להבדיל מאופן הפעלתו, ואלו עלו רק במהלך שמיעת העדויות. נקבע כי לא חלה על התביעה חובה להגיש את המסמכים המוזכרים, שהרי תעודות עובד הציבור נועדו להיות תחליף לעדויות עורכיהן, ובאמצעותן ניתן להוכיח את תקינות המכשיר. הוטעם, כי ההגנה הייתה רשאית לבקש את המסמכים מראש, לחקור את העדים על כך ולהביא ראיות עצמאיות, לרבות עדים מומחים מטעמה. כמו כן, הובהר כי תקינות המכשיר בוססה היטב באמצעות עדויותיהם של העדים, אשר ההגנה לא חלקה על ניסיונם ומקצועיותם ואף לא הפנתה אליהם שאלות בנוגע לאופן הבדיקה, אופייה, תוכנה או מהלכה. משכך, "בדרך כלל, כאשר נמנע בעל דין מחקירה נגדית של עד, ההנחה היא, כי אינו חולק על דברי העד, ועל בית המשפט להביא את עובדת היעדר החקירה הנגדית בין שיקולי אותה עדות" (ע"פ 7653/11 ידען נ' מדינת ישראל, פסקה 28 והאסמכתאות שם (26.7.2012)). לסיכום, נקבע כי התביעה עמדה בנטל המוטל עליה, קמה חזקה כי המכשיר עבר את הבדיקות התקופתיות הדרושות ואין די בטענות בעלמא לשם סתירת החזקה (ע"ת 2/24 רס"ן הוברמן נ' התובע הצבאי הראשי, פסקה 44 והאסמכתאות שם (2024)). כאן המקום לציין, כי מטעמים דומים נדחו טענות שהעלתה ההגנה נגד קבילותה של תעודת עובד הציבור לביצוע כיול של הממל"ז (ת/16), נוכח אי הגשתם של המסמכים המוזכרים בה ("כרטיס המכשיר" ו"דוח כיול").
13. רס"ם דיין, שוטר ותיק שעבר הסמכה להפעלת מכשיר ינשוף, העיד על בדיקת המכשיר וכיולו ביום האירוע. הוגשו באמצעותו יומן ההפעלה (ת/13) וטופסי הכיול היומי, בתחילת המשמרת ובסופה (ת/14). על אף שלא הוגשו מסמכי המקור, רס"ם דיין אישר כי ביצע את הבדיקות, זיהה את חתימתו על המסמכים, השיב ביושר כי אדם אחר צילם את ההעתקים ומסר כי המקור מועבר לקלסר הרלוונטי בתחנת המשטרה. בית הדין התרשם, כי העד, שהוא שוטר מקצועי עם ניסיון ומיומנות בהפעלת מכשיר הינשוף, השיב בכנות לשאלות שנשאל והותיר רושם מהימן. היות שלא נמצאו אינדיקציות לשינויים או לפגמים בהעתקים שהוגשו וההגנה לא העלתה טענות באשר לתוכנם, נקבע כי הוסר כל חשש לאמינותם של המסמכים ונדחתה התנגדות ההגנה לקבילותם. הודגש, כי עם השנים חל שינוי משמעותי כך ש"ניכר כרסום בכוחה של כלל הראיה הטובה ביותר, כאשר נרשמת מגמה להכיר בהעתק ראיה ככל שאין חשש לאמינותה" (בג"ץ 1433/18 פלוני נ' בית המשפט המחוזי בבאר שבע, פסקה 13 (12.4.2018); ע"פ 901/23 בנימין נ' מדינת ישראל, בפסקה 24 והאסמכתאות שם (6.7.2025)).
14. בית הדין דחה את טענת ההגנה, שלפיה לא הוכחה תקינותו של הליך הכיול למכשיר הינשוף, כיוון שלא הוגשה התעודה של בלון הכיול. נקבע, כי הערך של הבלון ששימש לבדיקות היומיות מופיע במסמכים שהוגשו ומפורט בעדותו של רס"ם דיין. בטופס בדיקת תחילת משמרת וסוף משמרת (ת/14), נכתב כי רס"ם דיין וידא את ההתאמה בין מספר הצילינדר, הטבוע על גליל הגז, לבין מספר הצילינדר, הרשום בתעודה המצורפת לגליל הגז, וכתב על הדוח את המספר: 234095D. לצידו, כתב את ריכוז ערך הגז בתעודה הצמודה לגליל הגז: 349 מיקרוגרם לליטר. ערכים אלה זהים בתחילתה ובסופה של המשמרת ובקרת הכיול היומית הייתה תקינה. כיוון שההגנה לא חקרה את רס"ם דיין בחקירה הנגדית על אופן ביצוע בדיקות הכיול, על הערכים שהתקבלו ועל טעויות אפשריות בביצוע הבדיקות, נקבע, כי עדותו לא נסתרה ויש לתת את מלוא המשקל הראייתי לבדיקות הכיול ביום האירוע, גם מבלי שהוגשה תעודת הבלון. 
15. רס"ם דיין הוא גם מי שבדק את המערער באמצעות מכשיר הינשוף, ובית הדין המחוזי לא מצא כל פגם בהליך המדידה. רס"ם דיין פרט את סדר הפעולות הקבוע להפעלת המכשיר, אך כיוון שלא זכר את פרטי הבדיקה עצמה, הוגש המסמך "דין וחשבון על בדיקת שכרות באמצעות מכשיר ינשוף" (ת/11), כאמור, בהתאם ל"כלל הזכירה שבעבר", והוא נחקר בחקירה נגדית. כמפורט בדוח הבדיקה, היא החלה בשעה 15:42, לאחר שהתקיימו התנאים לבדיקתה, לרבות המתנה של 15 דקות מאז העיכוב והימנעות מאכילה או שתייה. המערער ביצע שני מחזורי נשיפה: הראשון בשעה 15:44 ובמסגרתו נמדדו הערכים: - IR  1026; EC - 1007 (מיקרוגרם לליטר). במחזור השני נפסלה אחת הנשיפות, כיוון שלא כללה מספיק אוויר, ובנשיפה השנייה נמדדו הערכים: IR - 1016; EC - 977. הערך הסופי של המדידה נקבע על 977 מיקרוגרם לליטר אוויר נשוף, וכך הופיע גם בפלט תוצאות הבדיקה (ת/12), שאף הוא התקבל, נוכח עדותו של רס"ם דיין כי הוא שערך את הבדיקה, חרף היותו העתק ולא מקור, ולמרות טענות ההגנה כי לא ברור מי צילם אותו. הובהר, כי בבדיקה לא נכחו אנשים נוספים, נעשה שימוש בפיה חדשה עבור כל מחזור נשיפה ורס"ם דיין וידא שקיימת התאמה בין התוצאות שמופיעות בצג המכשיר לאלו שמופיעות בפלט. צוין, כי חתימתו של הנבדק מופיעה על הפלט וכי המערער לא חלק על כך שזו היא חתימתו. נוכח האמון שניתן ברס"ם דיין וברס"ל עזאם, נשללה האפשרות לפסילת הבדיקה בשל חריגה מנהלי הבדיקה (הגם שלא נטען פוזיטיבית כי הייתה כזו, כגון בשל התנהגות המערער), ונקבע כי רס"ם דיין היה מוסמך לביצוע הבדיקה ופעל לפי הנהלים.
16. למעלה מן הצורך, הבהיר בית הדין, כי נוכח הצברן של הראיות הנוספות, מלבד בדיקת הינשוף, ובהן התרשמותו של השוטר המעכב, רס"ל עזאם, משכרותו של המערער, תוצאות בדיקת המאפיינים והודאתו של המערער בחקירה, ניתן היה לקבוע, גם בהיעדר בדיקה מדעית, כי המערער נהג תחת השפעת משקה משכר (ע"פ 3475/23 אזולאי נ' מדינת ישראל (2.7.2025)).
17. על אף שרס"ל עזאם לא זכר אם כתב דוח עיכוב, קבע בית הדין כי לא כל פגם בהליכי העיכוב צריך להוביל לפסילת ראיות ודחה גם את טענת ההגנה במישור זה. פורט, כי המערער עוכב כדין, לנוכח החשד לביצוע עבירה של נהיגה בשכרות. כמפורט בדוח הפעולה ובאמרתו של המערער במשטרת ישראל, העיכוב החל בשעה 14:55 והחקירה הסתיימה בשעה 17:28. אומנם, לא ניתן לדעת בוודאות מתי שוחרר המערער מהעיכוב, אולם המערער לא העלה בעדותו טענות על התנהלות השוטרים במהלך עיכובו, כלל פעולות החקירה הסתיימו בתוך פרק זמן העיכוב הסטטוטורי (שלוש שעות) והראיות הופקו בפרק הזמן האמור. בתוך כך, נדחתה טענת ההגנה כי העיכוב הסתיים עם הגעת המערער לתחנת המשטרה בקרית גת, שכן בוצעו שם בדיקת המאפיינים ומדידת הינשוף, ובהמשך הוא נחקר בתחנת אשקלון.
18. אשר לעבירת הנהיגה בקלות ראש, צוין כי הסטייה של המערער מנתיבו לעבר מעקה הבטיחות התרחשה רק לאחר שהשוטר כרז לו לעצור בשל עבירת המהירות. רס"ל עזאם, ציין בעדותו כי לעיתים נהגים נבהלים מהכריזה וסוטים מנתיבם ולא שלל את האפשרות כי כך גם הגיב המערער. על כן, קבע בית הדין כי התביעה לא עמדה בנטל השכנוע הנדרש להוכחת אשמתו של המערער בעבירה זו והורה, כאמור, על זיכויו ממנה, מחמת הספק.
19. לבסוף, הרשיע בית הדין המחוזי את המערער בעבירה של התנהגות שאינה הולמת. הוטעם, כי "ככל שהחייל מטפס במעלה הדרגה, כך עולה עמו ואינה יורדת, הדרישה המוסרית והערכית, כך יותר ויותר חייב הוא לשמש דוגמא ומופת לפקודיו" (ע/256/96 רס"ן ביבאס נ' התצ"ר (1997)). בהתאם לעקרונות הקבועים בפסיקה, התחשב בית הדין המחוזי במעמדו של המערער, כנגד בדרגת רס"ב, ובתפקידו - קצין רכב יחידתי, וקבע כי נהיגתו ברכב צבאי בשכרות ובמהירות מופרזת, מקיימת את יסודות העבירה. 

הערעור 
20. טענתה הראשונה של ההגנה בערעור, התמקדה בחוקיות עיכובו של המערער על ידי משטרת ישראל. לפי הלך הטיעון, המערער עוכב בשעה 14:51 והובא לתחנת משטרת קריית גת בשעה 15:24 (בחלוף 33 דקות). נטען, כי סעיף 3ד(4)(ד)(2) לפקודות משטרת ישראל של המפקח הכללי, מספר 14.01.34 מחייב את השוטר המעכב לדווח בטופס מתאים, אם המעוכב הובא לתחנת המשטרה או זומן אליה ואם עוכב לפרק זמן העולה על 20 דקות. בעדותו, מסר כאמור רס"ל עזאם כי אינו זוכר אם מילא דוח עיכוב, וממילא דוח כאמור לא הוגש - ומשכך, כנטען, המדובר בעיכוב בלתי חוקי, המביא, בהתאם להלכת יששכרוב, לפסילתן של כל הראיות שהושגו בעקבותיו: הודאותיו של המערער במשטרה, מסמכי התשאול הראשוני, בדיקת המאפיינים ובדיקת הינשוף (ע"פ 5121/98 יששכרוב נ' התובע הצבאי הראשי, פ"ד סא (1), 461 (2006)).
21. הטענה השנייה, עניינה באי הגשת תעודת כיול הבלון, על אף שהופיעה ברשימת חומר החקירה שבתיק. ההגנה גרסה כי לא ניתן לקבוע שבדיקת הינשוף תקינה בהיעדר תעודה זו. לביסוס טענתה, הפנתה לעפ"ת (מרכז) 38612-02-12 ברוך נ' מדינת ישראל (13.3.2014) וכן אל רע"פ 3981/11 שרביט נ' מדינת ישראל (5.7.2012)). הודגש, כי אין בפסיקה קביעה, שלפיה ניתן להימנע מהגשת תעודת הבלון, ועל התביעה להוכיח את תקינותם של מכשירי האכיפה האלקטרוניים המשמשים את משטרת ישראל לאכיפת עבירות תעבורה (ע"פ 5345/90 בראונשטיין נ' מדינת ישראל (13.9.1992); רע"פ 7093/10 מדינת ישראל נ' דריזין (1.7.2012)). 
22. טענתה השלישית של ההגנה, עסקה בפגיעה בהגנתו של המערער, עקב אי העברת חומר הראיות מן התביעה כנדרש. נטען, כי לכתחילה הועבר אליה חומר ראיות שחלקו שגוי, מתיק אחר (משנת 2017) - נתון המצטרף לכך שכנזכר לעיל, העדים, שהגיעו להעיד על תעודות עובד הציבור שערכו, לא הביאו עמם את המסמכים המאוזכרים בתעודות. ההגנה קבלה על כך, שבית הדין זקף לחובתה את העובדה שלא העלתה בגדר הכפירה טענות בעניין תקינות המכשירים וכפי שהסבירה, באותה העת טרם הועבר אליה כלל חומר החקירה.
23. טענת ההגנה הרביעית, התמקדה באי הגשתם של מסמכי המקור. לשיטתה, משלא הוגשו פלטי הכיול והבדיקה המקוריים והעדים לא ידעו לומר מי צילם את המקור ויצר את ההעתקים, יש להפחית ממשקלן של ראיות אלו ולקבוע כי הן אינן מספיקות להרשעה בפלילים. כך נטען גם, כי לא היה מקום לקבל את תעודת עובד הציבור, שאינה חתומה בניגוד לסעיף 6 בתוספת השנייה לפקודת הראיות [נוסח חדש], תשל"א-1971. 
24. הטענה החמישית התמקדה במשקל שנתן בית הדין לעדותו של רס"ל עזאם. נטען, כי עדותו הייתה לאקונית ומגמתית, הוא לא זכר פרטים רבים, חלקם מהותיים הנוגעים לשגרת עבודתו (כגון זמני נסיעה בין אתרים), והתחמק מלהשיב לשאלות ההגנה. כך, כנטען, התחמק מלהשיב לשאלה מתי מילא את דוח הפעולה וכשנשאל כיצד השתמש בטאבלט שהחזיק, השיב שאינו זוכר. לפי הטענה, תשובותיו מעוררות את החשש, שערך את המסמכים בדיעבד ולא בזמן אמת ולכך השלכות על מהימנות הבדיקה, נוכח הספק שהשעות שנרשמו בדוח אינן מדויקות. משהעד ליווה את המערער עד לבדיקת הינשוף - מתעורר אפוא ספק, שמא לא היה מצוי תחת השגחה כנדרש וביצע פעולות אסורות שעלולות לשבש את הבדיקה. ההגנה העלתה טענות גם נגד רס"ם דיין, שמסר כי בשגרת פעולתו הוא מבצע את בדיקת הכיול של הינשוף בתחילת המשמרת בנוכחות הנדגם, תוך כדי שהוא מדגים לו כיצד יש לנשוף, ואילו כאן עולה מהפלט שהבדיקה בוצעה לפני כן, בין השעות 13:12 ל-13:21. תשובתו של רס"ם דיין כי התייחסותו נגעה לפעולתו בשגרה, בעוד שאינו זוכר מה ארע בעניינו של המערער, לא הניחה את דעתה של ההגנה. כן נטען, כי ההתאמה המדויקת בין הדוחות שכתבו רס"ל עזאם ורס"ם דיין, לגבי השעה שבה הועבר המערער לבדיקה, מלמדת על תיאום עדויות ביניהם. יוער, עם זאת, כי במהלך הדיון בערעור חזרה בה ההגנה מן הטענות נגד מהימנותו של רס"ל עזאם.
25. לאור כלל טענותיה האמורות, ביקשה ההגנה כי המערער יזוכה מעבירות המהירות והנהיגה בשכרות, ולחלופין כי יורשע בעבירות של נהיגה במהירות שאינה סבירה, בהתאם לתקנה 51 לתקנות התעבורה ובעבירה של נהיגה תחת השפעת אלכוהול, לפי תקנה 26(2) לתקנות התעבורה. בנוסף, טענה ההגנה שהעבירות בוצעו בנסיבות אזרחיות ("מכיוון שזה היה יום חג"), והן אינן קשורות לתפקידו הצבאי של המערער או למעמדו בצה"ל, כך שאין להרשיעו בעבירה של התנהגות שאינה הולמת. 
26. התביעה ביקשה לדחות את הערעור וסמכה את ידיה על פסק דינו המפורט של בית הדין המחוזי, בציינה כי אשמתו של המערער הוכחה מעבר לכל ספק סביר. התביעה מסרה כי העבירה לידי ההגנה את חומרי החקירה ועל אף השגגה בהעברת ראיות מתיק אחר, לא התבקשה בשנית להעביר חומרי חקירה שחסרו להגנה. אשר למסמכים הנזכרים בתעודות עובד הציבור, צוין כי ההגנה כלל לא ביקשה לקבלם, ואף לא חקרה את העדים לגביהם. אשר לתעודת הבלון, נמסר כי זו הייתה חלק מחומרי החקירה שהועמדו לרשותה של ההגנה מבעוד מועד, וטענות ההגנה כי אינה מצויה ברשותה עלו רק בשלב הסיכומים, אלא שאז סירבה ההגנה להצעת התביעה להעבירה לעיונה בשנית. נטען, כי ההגנה לא חקרה את רס"ם דיין בקשר לבדיקת הינשוף (אלא בנושאים אחרים) וגם מהטעם הזה יש לדחות את טענותיה. 

דיון והכרעה
[bookmark: _Hlk107925018]עיכוב בלתי חוקי
27. נדון בטענות ההגנה כסדרן. תחילה נבחן את הטענה כי המערער עוכב באופן בלתי חוקי ולכן יש לפסול את הראיות שנאספו בחקירתו. סעיף 66 לחוק סדר הדין הפלילי (סמכויות אכיפה - מעצרים), תשנ"ו-1996, מבהיר כי עיכוב עניינו בהגבלת חירותו של אדם לנוע באופן חופשי, בשל חשד שבוצעה עבירה או כדי למנוע את ביצועה, כאשר הגבלת החירות מסויגת מראש, בזמן ובתכלית. ואכן, "עיכוב הוא בגדר סמכות אכיפה המגבילה באופן ארעי את חופש התנועה של הפרט, והוא מעגן בחוק, במסגרת 'פסקת ההגבלה' שבסעיף 8 לחוק יסוד: כבוד האדם וחירותו, את הפגיעה בחירות האישית במשמעות סעיף 5 לחוק היסוד האמור" (רע"פ 3829/15 קסאי נ' מדינת ישראל (20.12.2018); ההדגשה במקור). 
28. סעיף 1(א) לחוק המעצרים קובע כי "אין מעצר ועיכוב אלא בחוק או לפי חוק מכוח הסמכה מפורשת בו". כידוע, "חוק המעצרים נועד להסדיר את דיני המעצר והעיכוב בישראל, תוך קביעת נקודות איזון בין הצורך ליתן למשטרה כלים לביצוע תפקידיה לבין הצורך להגן על זכויות אדם... חשיבותה העקרונית של מערכת איזונים זו בחוק המעצרים באה לידי ביטוי מפורש בסעיף 1(ב) לחוק זה, שלפיו 'מעצרו ועיכובו של אדם יהיו בדרך שתבטיח שמירה מרבית על כבוד האדם ועל זכויותיו'. בהמשך לעיקרון זה שקבע המחוקק, הוראותיו הספציפיות של חוק המעצרים נועדו לקבוע את נקודות האיזון הפרטניות בסוגיות המוסדרות במסגרתן, במטרה למנוע פגיעה בלתי מידתית בזכויות" (בג"ץ 244/23 האגודה לזכויות האזרח בישראל נ' משטרת ישראל (14.12.2025)‏‏).
29. סעיפים 67 ו-74(2) לחוק המעצרים (ובעקבותיהם פקודת המפכ"ל האמורה) קובעים את הסמכות לעכב אדם לחקירה ואת חובת השוטר המעכב להזדהות בפני המעוכב, להודיע לו על העיכוב וסיבתו, להקפיד כי העיכוב הוא לזמן הדרוש לביצוע הפעולה שלשמה הוקנתה סמכות העיכוב ולא מעל שלוש שעות, ולמלא דוח עיכוב, בתום העיכוב, במקרה של הבאתו או זימונו של האדם לתחנת המשטרה, או במקרה שבו עוכב לפרק זמן של עשרים דקות או יותר. בדוח יש לפרט את שמו של מי שעוכב, סיבת העיכוב ומשך העיכוב. 
30. בהתאם לסעיף 56א(א) לפקודת הראיות [נוסח חדש], התשל"א-1971, רשאי בית הדין שלא לקבל ראיה "שהושגה שלא כדין" אם שוכנע שקבלתה במשפט תפגע באופן מהותי בזכות להליך הוגן. הסעיף חוקק בעקבות הלכת יששכרוב, שם הובהר כי "הגמשת נקודת האיזון בין מכלול הערכים המתחרים בשאלת קבילותן של ראיות שהושגו שלא כדין, אין משמעותה פסילה גורפת של כל ראיה שהושגה כאמור" (עניין יששכרוב לעיל, פסקה 47). מתבקשת אם כן, בחינה פרטנית בנסיבות המקרה, של מידת אי החוקיות (אם בכלל) שבהשגת הראיות, ואיזונה אל מול אינטרסים שונים ובהם הפגיעה, ככל שהתקיימה, בזכות להליך הוגן.
31. עיון בפסיקה מלמד כי כאשר הפגיעה בזכויותיו של המעוכב אינה משמעותית, אין מקום לפסילת הראיות. כך למשל, בעניין אמסלם נפסק שלא נפל פגם במסקנתו של בית המשפט המחוזי, כי על אף שהמערער לא הוזהר במהלך העיכוב, לפני שנשאל שאלות מפלילות, הרי ש"בהתחשב 'בעוצמה המינורית של הפגם הנטען', בכך שהשוטר פעל בתום לב ובעובדה שמדובר בראיה חפצית שלא נמצאה כתוצאה מהפגם הנטען" אין מקום לפסול את קבילותה כראיה של הסכין שנתפסה (רע"פ 7901/23 אמסלם נ' מדינת ישראל (7.4.2024))‏; בעניין כהן‏‏, נקבע כי יש לבחון את המידע שעמד בפני השוטר המעכב בזמן העיכוב ולא המידע המתוקן שהתקבל לאחר מכן, ותיקון התקלה שאירעה במידע שהופיע במסוף המשטרתי אינו בדרך של פסילת תוצרי החיפוש אשר שהושגו כדין ובתום לב על ידי השוטר (רע"פ 9610-08-26 כהן נ' מדינת ישראל (6.8.2026)); ואילו בעניין פרג'ון, כאשר חוקרי מצ"ח המשיכו בחקירתו על אף שהסתיימה תקופת עיכובו, מבלי להודיע לו על כך, נקבע שפעלו שלא כדין ולכך השפעה על משקל הודאתו, אך לא על קבילותה (ע/161/08 טור' פרג'ון נ' התובע הצבאי הראשי (2008)).
32. נבחן, אפוא, את נסיבות המקרה שבפנינו; ההגנה אינה טוענת עוד, כי יש להתערב במסקנות בית הדין המחוזי בנוגע למהימנותו של רס"ל עזאם ולכן נקודת המוצא היא קביעת בית הדין, שיש לתת לעדותו משקל מלא. מסרטון מצלמת הגוף של רס"ל עזאם (ת/9), עולה כי העד הודיע למערער, מיד לאחר עיכובו: "השעה 14:55, אתה כרגע מעוכב בחשד לנהיגה תחת השפעת אלכוהול, יש לך זכות השתיקה, אינך חייב לומר דבר, כל דבר שתגיד זה משתמש ראיה נגדך בבית המשפט [כך במקור], יש לך אפשרות להתייעץ עם עורך דין, בסדר, כרגע אסור לך לשתות, לאכול, לעשן, להקיא, להכניס דבר לפה או לאף או לגהק, כרגע, אתה נצמד אלי". הנה כי כן, רס"ל עזאם הודיע למערער כי הוא מעוכב לצורך בדיקת שכרות והסביר לו את זכויותיו ואת המגבלות החלות על התנהלותו. אומנם, בסרטון לא ניתן לזהות שרס"ל עזאם הזדהה בפני המערער בשמו, אך ההגנה לא העלתה טענות בנושא והעד גם לא נחקר על עניין זה. 
33. על אף שרס"ל עזאם לא זכר אם ערך דוח עיכוב, הוא מסר כי מילא שני דוחות פעולה, שהוגשו: הראשון, שכותרתו "עבירות תנועה נהג שיכור" (ת/6), והשני, שכותרתו "דוח פעולה באכיפת איסור נהיגה בשכרות" (ת/7). מדוח הפעולה הראשון עולה, שעם זיהוי עבירת המהירות, ביום 29 באפריל 2024, החל העד את הטיפול באירוע. לאחר שהסביר למערער את מהות העבירה, הריח מפיו ריח של אלכוהול. הוא בדק את המערער, בהסכמתו, באמצעות מכשיר הנשיפון, ומשהתקבלה תוצאה של 1100 מ"ג, הודיע לו "על זכויותיו ושנאסר עליו לשתות לעשן לאכול ל[ה]כניס דבר לפה או לאף או להקיא ומרגע זה תחת משמורתי". רס"ל עזאם עיכב את המערער לחקירה, והם הגיעו לתחנת המשטרה בקרית גת בשעה 15:24. בשעה 15:42 הועבר המערער לבדיקה באמצעות מכשיר הינשוף. לאחר מכן, הם נסעו לתחנת אשקלון לצורך המשך החקירה. בדוח הפעולה השני, מפורט כי רכבו של המערער נעצר בשעה 14:51 ובשעה 14:55 נמסרה למערער הודעה על עיכובו לצורך ביצוע בדיקת שכרות. כבר אז, הודה המערער כי שתה שני בקבוקי בירה "לפני שעה וחצי שעתיים". ממסמכי החקירה של המערער במשטרת ישראל שהוגשו בהסכמה (ת/10), עולה כי בשעה 17:11, הוא חתם על "טופס הודעה על זכויות חשוד טרם חקירה", שבמסגרתו הוסברו לו זכויותיו כדין. בשעה 17:28, פחות משלוש שעות מרגע עיכובו של המערער, הוא חתם על האמרה ואישר את הכתוב בה, ובכך הסתיימה חקירתו. 
34. כיוון שלא נטען לפגיעה כלשהי בזכויותיו של המערער כמעוכב, דומה כי טענת ההגנה שיש לפסול את כל תוצרי החקירה בשל אי הגשת דוח העיכוב היא מרחיקת לכת (ראו ע/9/19 סגן משה נ' התובע הצבאי הראשי, פסקאות 58-56 (2019)). משכלל הפרטים הנדרשים להיכלל בדוח עולים מן המסמכים שנערכו והראיות שהוגשו - שמו של המעוכב, סיבת העיכוב ומשכו - הרי שאף אם רס"ל עזאם לא מילא דוח פורמאלי בעניין זה, בנסיבות העניין, ובוודאי לאור ההקפדה על זכויותיו של המערער במהלך העיכוב, נפקותו של הפגם אינה בפסילת הראיות, וקבלתן אינה פוגעת בזכותו של המערער להליך הוגן. יש לדחות אפוא את טענת ההגנה בנושא.  

תעודת הבלון 
35. כאמור, בבסיס הרשעתו של המערער בעבירת השכרות, עומדת התרשמותו של בית הדין קמא מתקינות בדיקת השכרות שנערכה למערער. בפרשת שרביט, פרט בית המשפט העליון על אופן כיולו של מכשיר הינשוף, שהוא תנאי לאמינות תוצאותיו:

"אין חולקים כי כיול נכון הוא תנאי חיוני לשימוש אמין בכל מכשיר מדידה. ככלל, מתבצע הכיול באמצעות אב מידה שנתוניו ידועים מראש ואשר ניתן לסמוך בוודאות גבוהה על נתוניו המוצהרים (ראו: פרשת עוזרי). בענייננו, נועד כיול מכשיר הנשיפה להבטיח כי התוצאות המופיעות במכשיר אכן משקפות את ריכוז האלכוהול האמיתי המצוי באוויר הנשוף; הכיול נעשה מתוך השוואה לריכוז האלכוהול המצוי בבלון גז המשמש כאב-מידה. בפועל מתבצע הכיול על-ידי השוואה של נתוני המכשיר עם הרשום על גבי בלוני הכיול. אחד הבלונים משמש ל'כיול', מלכתחילה, של ה'ינשוף', לאמור לאיפוס המכשיר. הדבר מבוצע במעבדת המשטרה אחת למספר חודשים. בלוני גז אחרים משמשים ל'אימות' שוטף של נכונות התוצאות המתקבלות במכשיר. אימות זה מתבצע על-ידי השוטר המפעיל את המכשיר. בלוני הכיול מכילים גז יבש ששיעור האלכוהול המצוי בהם הוא כ-350 מק"ג לליטר גזי. לכל בלון מוצמדת תעודה מאת היצרן ובה נקוב שיעור האלכוהול המצוי בו בדיוק רב יותר. מוסכם על הכל כי גם הנתון הנקוב אינו מדויק לגמרי אולם הסטייה אינה עולה על 2%.
כאמור, בעת הכיול התקופתי של מכשיר הנשיפה - מאופס המכשיר בהתאם לנתונים הרשומים על בלון הכיול, לאמור, המכשיר מכוון באופן שיורה את הנתון המופיע באב המידה. בעת בדיקת האימות, לעומת זאת, אין המכשיר מתאפס על-פי נתוני הבלון. תחת זאת, נערכת השוואה בין הנתונים המופיעים על בלון האימות לבין התוצאה המופיעה על גבי פלט המכשיר. לצורך ההשוואה הזו מוזרק גז מתוך בלון האימות אל ה'ינשוף'. עם הזרקת הגז פולט המכשיר רישום המראה מהו ריכוז האלכוהול בגז שהוזרם לתוכו. כאשר מתקיים פער של יותר מ-5% בין הערך הרשום על גבי בלון האימות לבין התוצאה שמראה ה'ינשוף' מתריע המכשיר על תקלה והשימוש במכשיר נפסל" (עניין שרביט לעיל, פסקה 4).

36. ההגנה טענה כי לא הוכחה תקינותו של מכשיר הינשוף, כיוון שלא הוגשה תעודת הבלון, אלא שטענה דומה נדחתה על ידי בית המשפט העליון:

"המבקש שב וטוען לעניין אי הצגת תעודת בלון האימות ששימש את המפעיל לבדיקת תקינות מכשיר ה'ינשוף' ביום הבדיקה. טענותיו אלו, נדונו הן על ידי בית המשפט לתעבורה הן על ידי בית המשפט המחוזי - ונדחו תוך התייחסות מפורטת של הערכאות קמא לראיות הנוספות שהוצגו מטעם המשיבה לצורך הוכחת תקינות הבדיקה. בין ראיות אלו, הוגשו כרטיס המכשיר וטפסי הבדיקות היומיות שביצע השוטר למכשיר בתחילת המשמרת ובסיומה, כאשר במסגרת עדותו של זה, לא נשאל בחקירה נגדית לגבי מידת דיוק הרישום בטפסי הבדיקות.

לכל אלו יש להוסיף, כי בית המשפט לתעבורה מצא חיזוק ותמיכה לממצאי הבדיקה המדעית בראיות הנוספות שהוצגו לפניו, ובכללן - ריח האלכוהול החזק שנדף מפי המבקש, כפי שהעיד השוטר; היותו לא יציב במבחן העמידה; דבריו בליל האירוע כי שתה '2 בירות'; וכן שתיקתו במשפט והימנעותו מלהעיד, שבנסיבות אלו מהווים חיזוק לראיות התביעה. אין אפוא כל עילה למתן רשות ערעור" (רע"פ 5355/22 עמוס נ' מדינת ישראל, פסקה 10 (28.8.2022); ההדגשה אינה במקור).

37. בדומה לעניין עמוס הנ"ל, כך גם בענייננו, ההגנה - שמראש לא ציינה בגדר הכפירה כי היא כופרת בתקינות הכיול - לא חקרה את רס"ם דיין לגבי דיוק הרישום בטופסי הבדיקות, שם מופיעה ההשוואה שערך בין הנתונים על בלון האימות לבין התוצאה על גבי הפלט מן המכשיר. גם בענייננו, קיימות ראיות נוספות המלמדות על שכרותו של המערער, שעליהן העיד רס"ל עזאם, שבקביעות המהימנות לגביו לא מצאנו כאמור להתערב - בדמות ריח האלכוהול שנדף ממנו, העובדה כי התנדנד, לא הצמיד עקב לאגודל, חרג מקו ההליכה, ובמבחן הבאת האצבע לאף - השתמש ביד הלא נכונה ולא עצם את עיניו. לכל אלה נוספו הודאותיו בחקירתו במשטרת ישראל ובמצ"ח. התוצאה היא, שמקובלת עלינו קביעתו של בית הדין קמא, כי בנסיבות העניין, הוכחה שכרותו של המערער, אף מבלי שהוגשה תעודת הבלון.
אי העברת חומר חקירה
38. ההגנה טענה, כי בשלב כלשהו הועבר אליה חומר ראיות שגוי (מתיק אחר) וכי לא הועברו אליה מראש כל המסמכים הנזכרים בתעודות עובד הציבור. ברם, ההגנה הסכימה להגשתן של התעודות כראיה לתוכנן, ואף נמנעה מלהעמיד את התביעה על טעותה לגבי חלק מן המסמכים שהועברו אליה בהקשר לתעודות. בהתחשב בכך שההגנה לא ביקשה לקבל מראש, או בדיעבד לאחר עדויותיהם של העדים, את המסמכים המאוזכרים בתעודות עובד הציבור, מקובלת עלינו קביעתו של בית הדין המחוזי, כי אין כל פגם בכך שהעדים לא הביאו עמם את המסמכים הללו (ראו רע"פ 3679/22 סלע נ' מדינת ישראל (2.6.22). וראו, בדומה, לגבי סעיף 77 לחוק סדר הדין הפלילי [נוסח משולב], תשמ"ב - 1982, את ע"פ 486/16 שירזי נ' מדינת ישראל, פסקה 44 (13.9.2018) וכן יעקב קדמי, על סדר הדין בפלילים, 1013-1016 (מהדורה שלישית, 2009)). גם בעניין זה, לכן, לא נפגעה זכותו של המערער להליך הוגן (ע"פ 5735/18 גודובסקי נ' מדינת ישראל, פסקאות 11 ו-14 לחוות דעתו של כבוד השופט הנדל (9.12.2019)‏).
 
כלל הראיה הטובה ביותר
39. בפסיקה הובהר כי מגמת דיני הראיות היא להעביר את הדגש מקבילותן של ראיות למבחן מהותי הדן באמינותן ומשקלן (ע"פ 6613/99 סמירק נ' מדינת ישראל, פ"ד נ"ו(3) 529 (2002)), ו"בהיעדר חשש לאמינות ה'העתק', לא יהיה באי הבאת המסמך המקורי כשלעצמו כדי לכרסם בתשתית הראייתית של בעל הדין העושה בו שימוש" (ע"פ 901/23 בנימין נ' מדינת ישראל, פסקה 24 והאסמכתאות שם (6.7.2025)). עניין זה נדון בהרחבה בפרשת פלוני, שם הוסבר כי:

"...בצידו של הכלל, אשר הכביד על הבאת ראיות שונות, והוביל, בנסיבות מסוימות, לעיוותי דין, התפתחו חריגים. כך, נקבע כי ראיה משנית תהא קבילה גם היא, מקום שהמסמך המקורי אבד או הושמד, ללא כוונת זדון, או כאשר הגשתו כרוכה בקשיים...
בהמשך למגמה זו, קבעה ההלכה הפסוקה כי ניתן להוכיח תוכנו של מסמך באמצעות העתקו - קרי ראיה משנית - ככל שבעל הדין הנוגע בדבר יסַפק טעם ראוי לאי הצגתו של המסמך המקורי...
למען שלמות התמונה, יובהר, כי גם במסגרת החקיקה הישראלית עוגנה אפשרות מסוימת לקבלת ראיות משניות כראיה. כוונתי לאפשרות להגיש לבית המשפט העתק צילומי של רשומה מוסדית, כראיה לאמיתות תוכנה, אף שההעתק הצילומי הוא בגדר ראיה משנית (סעיף 41א לפקודת הראיות [נוסח חדש], התשל"א - 1971 (להלן: פקודת הראיות)), וכן פלט מחשב של רשומה מוסדית (סעיף 41ב לפקודת הראיות), שאף הוא, מעצם טיבו, נחשב לראיה משנית של מסד הנתונים המצוי במערכת הממוחשבת עצמה" (ע"פ 4481/14 פלוני נ' מדינת ישראל, פסקאות 21-22 (16.11.2016)).

40. ומן הכלל אל הפרט. חלק ניכר מהראיות שהוגשו בתיק זה הם העתקים צילומיים של המקור, אך כולם, למעט שלושה מסמכים, הוגשו בהסכמת ההגנה (ת/1-ת/11, ת/13, ת/15-ת/17). זאת ועוד, נוכח טיבן של תעודות עובד הציבור לגבי הבדיקות התקופתיות הרלוונטיות, המעידות על תקינותו של מכשיר הינשוף, (אשר באמצעותו, כך יש לשער, בוצעו בדיקות רבות אחרות), מסמך המקור עשוי לשמש כראיה בתיקים רבים, ומכאן הצורך בהגשת ההעתק הצילומי שלו. העדים, רס"ב קסטרו, רס"ב מדמון ורס"ם מיכלסון אישרו בעדותם כי תעודות עובד הציבור שהוגשו באמצעותם הם אכן העתקים צילומיים של המסמכים המקוריים שאותם ערכו.
41. אשר לפלטי המקור של הליך כיולו והפעלתו של מכשיר הינשוף (ת/12 ות/14): גם כאן, במהלך עדותו של רס"ם דיין, הסכימה ההגנה להגשתם של הדוח שערך על בדיקת השכרות (ת/11) ודפי יומן הפעלת מכשיר הינשוף (ת/13). רס"ם דיין מסר כי הוא אינו יודע מי צילם את פלטי מכשיר הינשוף, אך הוא מזהה את חתימתו על המסמך ואישר את ההתאמה בין הנתונים שעל העתקי הפלט לבין הנתונים שבדוח שערך (ת/11). רס"ם דיין חתם על שני המסמכים ואף חתימתו הייחודית של המערער מתנוססת על שניהם. ההגנה לא טענה לזיוף או טעות בהעתקים שצולמו, ולא העלתה טענות נגד זהות החתימה של המערער.
42. לבסוף נבהיר, כי לא מצאנו ממש בהתנגדות ההגנה להגשת העתק צילומי של תעודת עובד הציבור הנוספת, מבלי שמופיעה בה חתימתו של עורך התעודה, רס"ם כהן (ת/18 - תע"צ ביקורת תקופתית למד מהירות לייזר). זאת כיוון שרס"ם כהן הבהיר בעדותו, כי ראה בעצמו את מסמך המקור המצוי בקלסר המעבדה ווידא שהוא זהה להעתק וחתום. בית הדין המחוזי נתן אמון בעדותו, ובממצא מהימנות זה איננו רואים לנכון להתערב. 

הטענות למהימנות העדים והליכי הבדיקה
43. בדיון שהתקיים בפנינו חזרה בה ההגנה מטענותיה בנוגע לקביעות שעסקו במהימנותו של רס"ל עזאם. ואכן, כלל הוא כי ערכאת הערעור אינה נוטה להתערב בממצאי עובדה וקביעות מהימנות של הערכאה הדיונית, אשר התרשמה באורח ישיר מהעדויות שהובאו בפניה ומהשתלבותן במארג הראייתי (ע"פ 41481-05-26 סמ"ר שוסטרמן נ' התובע הצבאי הראשי, פסקה 46 והאסמכתאות שם (2026)). 
44. גם באשר לסוגיית מיומנותו של רס"ל עזאם בהפעלתו של מכשיר הממל"ז, נקבע כי זוהי "שאלה של הערכה שעל השופט להחליט בה. לפיכך די לה לתביעה שתראה מהם פרטי הכשרתו וניסיונו של המפעיל" (ע"ת 7/20 סא"ל כהן נ' התובע הצבאי הראשי, פסקה 23 והאסמכתאות שם (2020)). בענייננו, קבע בית הדין המחוזי כי רס"ל עזאם הוא סייר תנועה מזה כחמש שנים ומפעיל ממל"ז מזה כשלוש שנים. רס"ל עזאם עצמו העיד כי הוא מכיר היטב את קטע הכביש שבו עיכב את המערער והוסמך להפעיל את הממל"ז בכל הנקודות המאושרות. ההגנה לא העלתה טענה מהותית הסותרת את עדותו, שבה הכחיש את הטענה היחידה נגד הפעלת המכשיר - שמא מדד רכב אחר שעקף את המערער. משכך, ובשים לב לקביעתו של בית הדין המחוזי כי התרשם באופן חיובי מהעד וממהימנותו, לא מצאנו מקום לקבל את טענות ההגנה בנוגע למיומנותו של העד. ברוח האמור, מתייתר גם הדיון בטענה הנגזרת של ההגנה, שלפיה, בשל חוסר מקצועיותו של רס"ל עזאם ספק אם האחרון הקפיד בשמירה על התנהלות המערער לפני בדיקת השכרות (וממילא אין הטענה מתיישבת עם תמונת הראיות שהוכחה כדבעי). 
45. נוכח כלל המפורט, אנו דוחים את הערעור על הרשעתו של המערער בעבירות של נהיגה בשכרות ושל נהיגה במהירות העולה על המותר.
46. משנדחו טענות ההגנה, קשה לחלוק על כך, שמאפייני העבירות שבהן הורשע המערער, קצין רכב ביחידתו שנתפס נוהג במהירות גבוהה, החורגת מן המותר, ובעת שמדידת השכרות שלו עולה פי ארבעה על הרף המותר - הם "מעשים שאינם מתיישבים עם דרכי התנהגות ואתיקה המקובלים באותו מקצוע או מסגרת, במקרה זה המסגרת הצבאית" (ע/365/81 רס"ן בנימיני נ' התצ"ר, פסקה 8 (1981), וכן ע/123/02 אל"ם שלמה נ' התצ"ר (2002)). כבר נפסק כי הרשעת איש קבע בעבירה של נהיגה בשכרות מקיימת גם את יסודות עבירת ההתנהגות שאינה הולמת, לפי סעיף 130 לחוק השיפוט הצבאי (ע/26/23 רס"ן ממו נ' התובע הצבאי הראשי (2023); ע/83/14 רס"ן משה נ' התובע הצבאי הראשי (2015); רע"פ 6006/15 משה נ' הפרקליטות הצבאית (24.09.2015)).

סוף דבר
47. ערעור ההגנה נדחה. המערער יתייצב לתחילת ריצוי עונשו ביום 15 בנובמבר 2026 בהתאם להנחיותיה של רמ"ד שיקום במקמצ"ר.
48. בשולי הדברים נעיר, כי על התביעה להפיק לקחים מתאימים בנוגע לאיסוף והצגת ראיות מקוריות, ולכל הפחות הצגת העתק שלם של המסמכים (ולא קטוע); וכן להפיק לקחים לגבי העברת חומר חקירה רלוונטי ושלם, מבעוד מועד, לעיון ההגנה. לשם כך, יועבר פסק הדין לעיונו של התובע הצבאי הראשי.

ניתן והודע היום, ג' בחשוון התשפ"ז, 14 באוקטובר 2026, בפומבי ובמעמד הצדדים.

